Louw Wepener (1812–1865) – Afrikanergeskiedenis
Louw Wepener, die "Swartmaanhaar", se dapper dog kalme optrede in die kryg het bewondering van alle kante afgedwing. Ten einde sy eie krygers te kry om Wepener se onverskrokke gedrag te probeer ewenaar, het Moshesh opdrag gegee dat sou Wepener gevang of gedood word, die Basotho's sy hart moet uitsny en eet. Aan Boerekant was hy die inspirasie agter president F.W. Reitz se gedig Ter nagedagtenis van kommandant Louw Wepener. Die dorp Wepener (gestig in 1867) is na Louw Wepener vernoem. In 1941 word 'n monument op sy graf naby Bethulie opgerig, en daar is ook 'n monument op sy plaas De Nek. In 1965 word 'n bronsbeeld van hom op die dorp Wepener opgerig. Twee militêre toekennings vir dapperheid is in die vorige bedeling na hom vernoem – die Louw Wepener-dekorasie (1952-1975) vir buitengewone heldemoed, en die Louw Wepener-medalje (1967-1975) vir dapperheid by die redding van lewens. Daarby was daar 'n tyd lank ook die Regiment Louw Wepener as Weermagseenheid in die SAW.
Grobbelaar, J.J.G. Wepener, Lourens Jacobus. 1970. (In De Kock, W.J. red. Suid-Afrikaanse Biografiese Woordeboek, I. Pretoria: RGN. p. 911–912).
Grobbelaar, P.W. 1968. Die Swartmaanhaar van die Suide. (In Die groot Afrikaanse heldeboek. Kaapstad: Human & Rousseau, pp. 146–160.